Nadal ber dopinglege legge fram kundeliste
Under rettsforhandlingene har det kommet fram at Fuentes ikke bare bisto syklister, men også utøvere fra «alle slags idretter», som fotball, tennis og friidrett. I motsetning til de vel 50 toppsyklistene på kundelisten, har imidlertid ikke utøverne fra de øvrige idrettene blitt navngitt, og dommer Julia Santamaria har heller ikke lagt press på Fuentes til å avsløre hvilke navn som skjuler seg bak kodene på vel 200 beslaglagte blodposer. Det frustrerer mange, deriblant Nadal, som på grunn av sitt spanske pass og sin fenomenale fysikk har blitt dratt inn i spekulasjonene rundt hvem som kan ha benyttet seg av Fuentes' lyssky tjenester.Tidligere tennisproff Christophe Rochus (34) er et eksempel på en som har rettet grove dopingbeskyldninger mot Nadal. Så lenge navnene forblir hemmeligholdt, føler ikke tennisesset at han har mulighet til å imøtegå påstandene han mener er fullstendig grunnløse. - Disse ryktene eksisterer fordi dopingtester ikke offentliggjøres. ITF (Det internasjonale tennisforbundet) er nødt til å utvise åpenhet. Det samme må WADA. Hvis ikke er jeg tvunget til å måtte høre på idiotiske og grunnløse kommentarer, som fra Christophe Rochus. Jeg synes det er utrolig at slike påstander kan publiseres uten at det finnes fnugg av bevis. Gi meg bevisene, og jeg skal finne meg i det, sier Nadal i et intervju med franske L'Equipe (engelsk oversettelse). Nadal, som er på vei tilbake etter en alvorlig kneskade, mener at rettssalen i Madrid kan være et fint sted å starte dersom man virkelig ønsker mer gjennomsiktige forhold i toppidretten. - Jeg skjønner lite av hva som foregår i spanske rettssaler for tiden. Jeg kan ikke skjønne hvorfor ikke doktor Fuentes kan avsløre navn. Og jeg kan ikke skjønne hvorfor dommeren ikke spør ham om å navngi dem (kundene sine). Det skuffer meg. Det beste ville vært om legen kunne kommet med det han har, og at dem som blir avslørt må ta konsekvensene. Jeg vet ikke hvorfor de ikke går rett til bunns i materien. Vi er nødt til å foreta en ordentlig opprenskning, sier Nadal.Det er et synspunkt han ikke er alene om. Tidligere i uken gikk også verdenstreer Andy Murray ut og tok til orde for at tennissporten må investere mer i antidopingarbeid. - Dessverre koker det ofte ned til et kostnadsspørsmål, og da er det opp til idrettens styrende organer og ATP (Association of Tennis Professionals) å investere noe av pengene våre i WADA, og sørge for at vi får gjennomført flere tester. Dersom det betyr at vi må bruke noe av spillernes premiepenger, så får vi heller gjøre det, sier Murray, ifølge Independent. Rettssaken mot Eufemiano Fuentes og fire andre personer fortsetter til og med 22. mars. I og med at doping ikke var forbudt ved lov i Spania før i 2006, hhar påtalemyndigheten sett seg nødt til å tiltale dem for å ha satt andre personers helse på spill.
Rafael Nadal (26) er lei av dopingrykter rundt egen person i kjølvannet av rettssaken mot Eufemiano Fuentes. Nå ber han om at den famøse dopinglegen navngir utøverne på kundelisten sin.